Minister moet ingryp by MRK, sê AfrikanerbondAdv. Buang Jones, hoof van die MRK se regsafdeling. (Foto: Twitter) Die Afrikanerbond het die minister van justisie Donderdag versoek om dringend in te gryp om die Suid-Afrikaanse Menseregtekommissie (MRK) “van homself te red”. Die organisasie voer aan die MRK tree nie op teen adv. Buang Jones, waarnemende regshoof van die kommissie, nie. “Die Afrikanerbond het skriftelik ŉ beroep op minister Ronald Lamola gedoen om in te gryp, want ons is van mening dat die MRK in ŉ deurlopende leierskap- en administratiewe krisis verkeer wat hierdie grondwetlike hoofstuk 9-instelling verhinder om sy mandaat na te kom,” het die Afrikanerbond in ŉ verklaring gesê. Die organisasie het die minister voorsien van die agtergrond van die klagte wat hulle by die MRK ingedien het rakende Jones. Dit volg nadat Jones hom in Langebaan uitgelaat het oor die haatspraakklag teen Springbok-slot Eben Etzebeth. “Ons het op 7 Oktober 2019 ŉ klag by die voorsitter van die MRK ingedien waarin aangedui word dat Jones uiters bevooroordeeld is in sy uitsprake. Ons het destyds ook aangedui dat dit duidelik was dat hy die Etzebeth-aangeleentheid gebruik om sy eie persoonlike profiel te bevorder, ten einde die besluitnemers gunstig te beïndruk wanneer hulle sy aansoek om die pos as adjunk- openbare beskermer oorweeg.” Verskeie skrywes wat die Afrikanerbond in dié verband aan die MRK gerig het, het onbeantwoord gebly. “Ons het ons bekommernis gedeel omdat Jones se naam een van die agt kandidate op die kortlys was vir die amp van adjunk- openbare beskermer. Een van die vereistes vir die aansoek was dat ŉ kandidaat ‘geskik en bevoeg’ is om die amp te beklee. Ons het toe getwyfel dat dit die geval was, en ons twyfel nog steeds aan die geskiktheid en bevoegdheid van Jones,” lui die verklaring. Die Afrikanerbond twyfel of die MRK enigsins moeite gedoen het om hierdie spesifieke personeellid te ondersoek. Jones het tydens sy onderhoud om adjunk- openbare beskermer in die parlement gesê daar is tans geen interne ondersoek of tugverhoor deur die MRK teen hom nie. Hy het ook gesê die MRK het intussen twee regsmenings bekom van senior advokate wat bevind het dat daar “niks verkeerd, skadelik of aanstootlik” aan sy uitlatings was nie. “Dit is duidelik dat die MRK se funksionering in wanorde is. Ons is al ŉ geruime ruk van mening dat die kommissie nie meer sy mandaat nakom nie. Die Etzebeth-saak is van die begin af deur oorgretige kommissarisse en personeel verbrou. Die MRK het toegelaat dat ŉ personeellid terselfdertyd optree as regter en jurie, en het versuim om op te tree of te reageer op ons klagte.”